Magnhild Meltveit Kleppa (Senterpartiet), 2007-06-07:
Senterpartiet vil at alle barn skal ha likeverdige høve til utdanning, uavhengig av sosial bakgrunn, personlege føresetnader, bustad og økonomisk evne. Vi ynskjer å sikra ein god, offentleg grunnskule der folk bur. Foreldre skal likevel ha rett til å velja andre løysingar for eigne barn. Senterpartiet sitt engasjement for ei ny privatskulelov er eit arbeid i seks trinn. Vi markerte djup usemje i forhold til den lova som Bondevik II la fram, og som vart sett i verk frå 1. oktober 2003. Vi var glade for at Soria Moria-erklæringa varsla ein gjennomgang av regelverk og støtteordningar for private skular for å stramma inn ved oppretting av skular som ikkje utgjer eit religiøst eller pedagogisk alternativ til den offentlege skulen. Vi stod bak ei mellombels fryslov som var streng, men nødvendig. Vi føretok ei nitid gjennomlesing og oppfølging av høyringsinstansar, som etter vårt syn skulle lyttast til ved utforminga av ei permanent lov. Vi var tilfredse med lova, slik ho vart lagd fram, og vi var ytterlegare tilfredse då komiteen hadde ferdigstilt arbeidet sitt og føreteke ei brei forankring av ei ny lov, som var endå meir i tråd med vårt syn – noko som altså inneber ei lov som vil stå seg over lang tid, fordi både regjeringspartia og Kristeleg Folkeparti står bak. Lat meg utdjupa dette noko. Det var jo ein forskjell på høyringsutkastet og det lovforslaget som vart lagt fram, på vesentlege punkt, f.eks. at minimumskravet til elevtal vart redusert frå 20 til 15 i norske skular og frå 15 til 10 i norske skular i utlandet. Vi oppfattar det siste som raust, og det var viktig, også det signalet som vart gitt om unntak. Då var f.eks. Mali-skulen, som etter kvart vart ei viktig symbolsak, sikra. Vaksne utan rett er eit anna viktig tema. Det er mange vaksne som i dag manglar sluttkompetanse. Etter lovforslaget vil nokre av dei ha høve til å få ta utdanninga si, t.d. innan landbruk, gartneri og nokre handverksfag. Så vart det føreteke viktige presiseringar både når det gjeld kjøp av opplæringstenester og i høve til det som ber nemninga «ambulerande skular». Gjennom samarbeidet med Kristeleg Folkeparti i komiteen vil vedtaket i dag innebere ei større tydelegheit og føreseielegheit, både for dei elevane som det er aktuelt for med denne typen skular, og òg for dei skulane som har denne typen verksemd. For vaksne utan rett inneber jo forslaget i dag at dei skulane som i dag driv denne typen viktige verksemd, kan fortsetja. For 6A-skulane var det varsla ei opprydding. No er det tryggleik for dei som naturleg høyrer heime under både fagskulelova og privatskulelova, anten dei har nemninga bibelskule, kunstskule, naturbruk eller har andre fag i sitt føremål. Så er det òg bra at det er større fleksibilitet når det gjeld flytting på fag og timefordeling, men at ein samtidig har felles læringsmål. Den lova som blir vedteken i dag, viser klare skiljelinjer i Stortinget. Framstegspartiet opna innleiingsvis med sitt mål om verdas beste skule. Vi kan då registrera at vi har heilt ulik inngang til kva det vil innebera med verdas beste skule. Både Framstegspartiet og Høgre er føreseielege i si tilnærming, kanskje noko meir overraskande med Venstre. Eg oppfattar heilt klart denne lova på same måten som det Anniken Huitfeldt gav uttrykk for. Ho kalla dette for ei sentrumsorientert privatskulelov. Det er eg einig i. Det kan sjå ut av innstillinga som om Venstre her har fått med Høgre på nokre innstrammingar i høve til Clemet-lova. I ei replikkveksling avviste Ine Marie Eriksen Søreide akkurat det. Det undrar oss at Venstre i dag er i det selskapet dei er i. Det har vore mange debattar no over fleire år om kva for måte ein skal leggja til rette for eit lovverk på som over tid sikrar dei supplementa som bør vera i det norske samfunnet på skulefronten. I Senterpartiet har vi engasjert oss over lang tid. Vi er einige i det som Dagrun Eriksen i dag seier, at vi no er tilbake, i alle fall i store trekk, til Kjell Bondevik sitt grunnlag. Vi er tilbake til det lovverket som vi sjølve, saman med Jon Lilletun og Venstre, forfekta i Bondevik I-regjeringa. Vi er nøgde med Kristeleg Folkeparti, men òg med Arbeidarpartiet og SV, for den samarbeidsviljen som her er lagd til grunn. Vi trur at dette lovverket vil vera godt for mange enkeltelevar og for mange foreldre. Vi trur det er eit lovverk som vil vera godt for det norske samfunnet, og som vil gi føreseielegheit, tryggleik, god undervisning og opplæring over lang tid.